বই কিনে এনে কিংবা উপহার পেয়ে দুই চার পাতা পড়ার পর কত বই যে টেবিলে পড়ে থাকে, মাঝে মাঝে পুরনো পত্রিকার স্তূপে ফেলে দেই ঠিক নেই। কিন্তু লায়লা আফরোজের ১৬০ পৃষ্ঠার বইটি গভীর রাতে পড়তে বসেও শেষ না করে উঠা কঠিন ছিল। বইটির সময়কাল ১৯৬৫ থেকে ১৯৭৫ সাল, বাংলাদেশের রাজনৈতিক ইতিহাসের সবচেয়ে গুরুত্বপূর্ণ, ঘটনাবহুল সময় নিয়ে। অন্যদিকে লেখকের জীবনের ৫ বছর থেকে ১৫ বছরের সময়কাল। এই ১০ বছরের মাঝখানে ’৬৫ আর ’৭১ সালের দুটি যুদ্ধ, বঙ্গবন্ধুর হত্যাকাণ্ড। আর পুরো বইজুড়ে নায়কের আসনে আছেন একজন সাংবাদিক। তিনি হচ্ছেন প্রয়াত সাংবাদিক এটিএম শামসুদ্দীন, যুদ্ধপূর্ব দৈনিক সংবাদের সহকারী সম্পাদক, মুক্তিযুদ্ধ এবং যুদ্ধ পরবর্তীকালে সোভিয়েট ইউনিয়নের ঢাকাস্থ তথ্য কেন্দ্রের প্রধান বাঙালি কর্মকর্তা এবং উদয়ন পত্রিকার সম্পাদক।